Hverringe
Hverringe er en hovedgård på Hindsholm 4 km nordøst for Kerteminde.
Siden 1738 har den været ejet af slægten Juel (Iuel Reventlow), som stamhus 1757 (kgl. konfirmeret 1768) til 1924. Den senbarokke trefløjede hovedbygning med mansardtag og flere klassicistiske detaljer opførtes 1785-1790 for Hans R. Juel og er en karakteristisk repræsentant for det sene 1700-tals fynske herregårde. Den er omgivet af vandfyldte grave. Hverringe Gods (1996: 1608 ha) omfatter også sædegården Bøgebjerg med hovedbygning fra 1845 og bindingsværkfløj fra ca. 1700.